Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружението на граѓани за заштита на човекови права Од нас за нас, поднесена против Министерството за здравство, по предметот Барање за пристап до информации од јавен карактер, на 29.05.2023 година, го донесе следното

**Р Е Ш Е Н И Е**

1. Жалбата изјавена од Здружението на граѓани за заштита на човекови права Од нас за нас, поднесена против Министерството за здравство, заведена во Агенцијата под бр.08-200 на 15.05.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата,Здружението на граѓани за заштита на човекови права Од нас за нас, на 28.04.2023 година поднело Барање за пристап до информации од јавен карактер до Министерството за здравство, со кое побарало да му се достави следната информација:

„1. Колкав е бројот на малолетнички бремености за секоја година поединечно, во период од 2018-2022, класифицирани според живеалиште, брачен статус и етничко потекло?

1. Колкав број од нив извршиле абортус, за секоја година поединечно, во период од 2018-2022, класифицирани според живеалиште, брачен статус и етничко потекло?“

Постапувајќи по оваа Барање, Имателот на информации на Барателот му доставил Одговор на барање бр.17-4094/2 од 09.05.2023 годинаво кое е наведено дека: „Согласно извршената проверка, во Националниот систем за електронски евиденции во здравството Мој Термин, нема податоци за број на малолетнички бремености за секоја година поединечно, во период од 2018 до 2022 година класифицирани според живеалиште, брачен статус и етничко потекло и податок за колкав број од нив извршиле абортус за секоја година поединечно, во период од 2018 до 2022 година, класифицирани според живеалиште, брачен статус и етничко потекло.“

Незадоволен од наведениот Одговор, Барателот на информации во законски предвидениот рок поднесе Жалба, заведена во архивата на Агенцијата под бр.08-200 на 15.05.2023 година. Во Жалбата е наведено дека: „Барателот на информации пред да го достави Барањето до Имателот на информации наиде на следнава статистика, објавена на страницата на детска амбасада „Меѓаши“; „Само на Клиниката за гинекологија во Скопје, минатата година 85 малолетни девојки станале мајки....гинеколозите од приватниот сектор велат дека реалната бројка е барем двојно поголема од официјалната....Евидентно е дека во наведениот пасус се содржани податоците кои Имателот ги побарал од Министерството за здравство. Горенаведениот пасус беше инспирација за да Здружението ги побара информациите за последните пет години со цел анализа на состојбата. Државниот Завод за статистика ги добива овие податоци од Министерството за здравство...Особено што прашањата од барањето се во надлежност на Министерство за здравство, а дополнително и податокот дека согласно важечкиот Закон за прекинување на бременост..надлежно министерство е Министерството за здравство....“

Агенцијата со електронски допис бр.08-200 од 15.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 19.05.2023 година по електронски пат достави Одговор на жалба бр.17-4094/3 од 19.05.2023 година, заведен во Агенцијата под бр.08-200. Во Одговорот е наведено дека: „Одговорот заведен под бр.17-4094/2 до странката е доставен на 09.05.2023 година по електронски пат и истиот ги содржи сите информации кои се доставени и со кои располагаат службените лица за посредување со информации од јавен карактер на Министерството за здравство“. Во прилог ги достави сите списи во врска со предметот.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИи предметот го врати на повторно постапување пред првостепениот орган,**поради следното:

Во конкретниот случај Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 од Законот за слободен пристап до информации до јавен карактер.

Согласно член 20 став 1 од Законот за слободен пристап до информации од јавен карактер, ако имателот на информации позитивно одговори на барањето, или ако барањето делумно или целосно го одбие, за тоа ќе донесе **решение** кое ги содржи сите содржани елементи наведени во член 88 од Законот за општата управна постапка.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, алинеја 21и алинеја 22 истиот е должен да ја информира јавноста со објавување на податоци од негова надлежност....статистички податоци за неговата работа, како и други информации кои произлегуваат од неговата надлежност и работење.

Во конкретниот случај, Имателот на информации е должен да постапи одново по Барањето на Барателот и согласно Законот за слободен пристап до информации од јавен карактер и своите надлежности во врска со бараните информации да донесе Решение кое ќе ги содржи елементите од член 88 од Законот за општата управна постапка.

Агенцијата му укажува на Имателот на информации дека можел на Барателот да му ја достави бараната информација во форма во која истата ја создал или со која располага, или да постапи согласно член 18 од Законот за слободен пристап до информации од јавен карактер, со тоа што, ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето е должен да го препрати барањето до имателот на информации кој според содржината на барањето е имател на информацијата и за тоа да го извести барателот.

Притоа Имателот на информации треба да го има предвид член 26 од Законот за прекинување на бременоста, со кој е утврдено дека Министерството за здравство врши надзор над законитоста на работата и над стручната работа на здравствената установа и на првостепените и второстепените комисии согласно со приписите за здравствената заштита.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**